Ehdotus: Neuvoston päätös Euroopan yhteisön ja Viron tasavallan välisen, Euroopa-sopimuksen pöytäkirjaa nro 1 muuttavan sopimuksen tekemisestä kirjeenvaihtona Euroopan yhteisön puolesta ja kyseisen sopimuksen väliaikaisesta soveltamisesta ennen sen voimaantuloa /* KOM/2001/0340 lopull. - ACC 2001/0141 */





Ehdotus: NEUVOSTON PÄÄTÖS Euroopan yhteisön ja Viron tasavallan välisen, Eurooppa-sopimuksen pöytäkirjaa nro 1 muuttavan sopimuksen tekemisestä kirjeenvaihtona Euroopan yhteisön puolesta ja kyseisen sopimuksen väliaikaisesta soveltamisesta ennen sen voimaantuloa (komission esittämä) PERUSTELUT Euroopan yhteisön ja Viron Eurooppa-sopimuksen pöytäkirjassa N:o 1 vahvistetaan tekstiili- ja vaatetustuotteiden kauppaan sovellettavat järjestelyt, muun muassa pöytäkirjan liitteessä II lueteltuja tekstiilituotteita koskevan kaksinkertaisen tarkkailun järjestelmän (lisenssijärjestelmä ilman kiintiöitä) soveltamista koskevat säännöt. Tarkkailun pääasiallisena tarkoituksena on estää tilanne, jossa naapurimaiden toimijat kiertävät pöytäkirjan määräyksiä. Koska IVY-maiden kanssa sovittuja tekstiilikiintiöjärjestelmiä on asteittain vapautettu (Venäjä vuonna 1998, Ukraina vuonna 2001), kaksinkertaisen tarkkailun järjestelmien soveltaminen Baltian maiden kaltaisten maiden kanssa käytävässä kaupassa ei ole enää yhtä välttämätöntä. Latviaa ja Liettuaa koskevien järjestelmien voimassaolo päättyi 31. joulukuuta 2000. Koska Viron kanssa tehdyssä tekstiilipöytäkirjassa ei vahvisteta määräaikaa, sopimuspuolten olisi muutettava pöytäkirjaa erillisellä asiakirjalla. Pöytäkirjan N:o 1 yhteisesti hyväksytty pöytäkirjamerkintä N:o 5 mahdollistaa kaksinkertaisen tarkkailun järjestelmän soveltamisen uudistamisen ja järjestelmään kuuluvien tuotteiden luettelon tarkastelun. Asiasta Viron kanssa järjestetyissä neuvotteluissa päätettiin, että kaksinkertaisen tarkkailun järjestelmä olisi poistettava kaikkien pöytäkirjan N:o 1 liitteessä II lueteltujen tekstiilituotteiden osalta. Tämän vuoksi sovittiin, että liitettä II olisi muutettava kirjeenvaihtona tehtävällä sopimuksella. Kun kaksinkertaisen tarkkailun järjestelmä lopetetaan, Viroon sovellettava järjestelmä vastaa Latvian ja Liettuan osalta tällä hetkellä voimassa olevia järjestelmiä. Näin voidaan lisäksi varmistaa samanlainen kohtelu kaikista EU:n jäsenyyttä hakeneista maista peräisin olevalle tekstiili- ja vaatetustuotteiden tuonnille. Neuvostoa pyydetään hyväksymään tämä ehdotus neuvoston päätökseksi Euroopan yhteisön ja Viron tasavallan välisen, Eurooppa-sopimuksen pöytäkirjaa N:o 1 muuttavan sopimuksen tekemisestä kirjeenvaihtona Euroopan yhteisön puolesta ja sopimuksen väliaikaisen soveltamisen sallimisesta. 2001/0141 (ACC) Ehdotus: NEUVOSTON PÄÄTÖS Euroopan yhteisön ja Viron tasavallan välisen, Eurooppa-sopimuksen pöytäkirjaa nro 1 muuttavan sopimuksen tekemisestä kirjeenvaihtona Euroopan yhteisön puolesta ja kyseisen sopimuksen väliaikaisesta soveltamisesta ennen sen voimaantuloa EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ensimmäisen virkkeen kanssa, ottaa huomioon komission ehdotuksen [1], [1] EYVL C ... sekä katsoo seuraavaa: (1) Komissio on neuvotellut yhteisön puolesta kirjeenvaihtona tehtävän kahdenvälisen sopimuksen, jolla muutetaan Euroopan yhteisöjen ja niiden jäsenvaltioiden sekä Viron tasavallan välisestä assosiaatiosta tehdyn Eurooppa-sopimuksen pöytäkirjaa N:o 1 tekstiili- ja vaatetustuotteiden kaupasta. (2) Tämä kirjeenvaihtona tehtävä sopimus olisi hyväksyttävä yhteisön puolesta. (3) Tätä kirjeenvaihtona tehtävää sopimusta olisi sovellettava väliaikaisesti vastavuoroisuuden pohjalta odotettaessa sen voimaantuloa varten tarvittavien menettelyjen päätökseen saattamista, ON PÄÄTTÄNYT SEURAAVAA: 1 artikla Hyväksytään Euroopan yhteisön puolesta kirjeenvaihtona tehtävä sopimus Euroopan yhteisöjen ja niiden jäsenvaltioiden sekä Viron tasavallan välisestä assosiaatiosta tehdyn Eurooppa-sopimuksen tekstiili- ja vaatetustuotteiden kauppaa koskevan pöytäkirjan N:o 1 muuttamisesta. Sopimuksen teksti on tämän päätöksen liitteenä. 2 artikla Neuvoston puheenjohtajalla on oikeus nimetä henkilöt, joilla on valtuudet allekirjoittaa tämä kirjeenvaihtona tehty sopimus osoitukseksi siitä, että yhteisö katsoo sopimuksen sitovan sitä. 3 artikla Tätä kirjeenvaihtona tehtyä sopimusta sovelletaan vastavuoroisesti väliaikaisesti 1 päivästä tammikuuta 2001, kunnes se tulee voimaan. Tehty Brysselissä Neuvoston puolesta Puheenjohtaja LIITE Euroopan yhteisön ja Viron tasavallan kirjeenvaihtona tehty SOPIMUS Eurooppa-sopimuksen pöytäkirjan N:o 1 muuttamisesta A. Euroopan unionin neuvoston kirje Arvoisa ..., Minulla on kunnia viitata Eurooppa-sopimuksen tekstiili- ja vaatetustuotteita koskevaan pöytäkirjaan N:o 1. Kaksinkertaisen tarkkailun järjestelmän (lisenssijärjestelmän) soveltamisesta tekstiilituotteisiin järjestettiin joulukuussa 2000 pöytäkirjan N:o 1 yhteisesti hyväksytyn pöytäkirjamerkinnän N:o 5 mukaiset neuvottelut, joissa sopimuspuolet sopivat lopettavansa kaksinkertaisen tarkkailun ja siihen liittyvien lisenssien soveltamisen. Tämän vuoksi Eurooppa-sopimuksen pöytäkirja N:o 1 olisi muutettava seuraavasti: Eurooppa-sopimuksen pöytäkirjan N:o 1 liitteessä II luetellut tekstiilituotteiden luokat poistetaan kyseisestä liitteestä 1 päivästä tammikuuta 2001 lukien. Olisin kiitollinen, jos voisitte ystävällisesti vahvistaa, että hallituksenne hyväksyy tämän kirjeen sisällön. Kunnioittavasti Euroopan unionin neuvoston puolesta B. Viron tasavallan kirje Arvoisa ..., Minulla on kunnia ilmoittaa saaneeni seuraavan tänään päivätyn kirjeenne: "Arvoisa ..., Minulla on kunnia viitata Eurooppa-sopimuksen tekstiili- ja vaatetustuotteita koskevaan pöytäkirjaan N:o 1. Kaksinkertaisen tarkkailun järjestelmän (lisenssijärjestelmän) soveltamisesta tekstiilituotteisiin järjestettiin joulukuussa 2000 pöytäkirjan N:o 1 yhteisesti hyväksytyn pöytäkirjamerkinnän N:o 5 mukaiset neuvottelut, joissa sopimuspuolet sopivat lopettavansa kaksinkertaisen tarkkailun ja siihen liittyvien lisenssien soveltamisen. Tämän vuoksi Eurooppa-sopimuksen pöytäkirja N:o 1 olisi muutettava seuraavasti: Eurooppa-sopimuksen pöytäkirjan N:o 1 liitteessä II luetellut tekstiilituotteiden luokat poistetaan kyseisestä liitteestä 1 päivästä tammikuuta 2001 lukien. Olisin kiitollinen, jos voisitte ystävällisesti vahvistaa, että hallituksenne hyväksyy tämän kirjeen sisällön." Kunnioittavasti Viron tasavallan hallituksen puolesta